**OBRAZLOŽENJE ZA NACRT PRIJEDLOGA ODLUKE O IZMJENAMA I DOPUNAMA ODLUKE O OSNOVAMA ZA SKLAPANJE UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA**

U odnosu na dosadašnje odredbe Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja ovom Izmjenom i dopunom Odluke o osnovama predlaže se, u skladu s Nacrtom prijedloga Pravilnika o izmjenama i dopunama Pravilnika o mjerilima za razvrstavanje lijekova te o propisivanju i izdavanju lijekova na recept, na primarnoj razini zdravstvene zaštite u djelatnosti opće/obiteljske medicine, zdravstvene zaštite predškolske djece i zdravstvene zaštite žena, uvođenje novog dijagnostičko-terapijskog postupka „nulte“ razine (za praćenje rada i pravdanja sredstva koje ostvaruju ugovorni doktori u djelatnosti opće/obiteljske medicine osnovom ugovora s Hrvatskim zavodom za zdravstveno osiguranje) pod nazivom „Propisivanje kanabisa na privatni recept“.

Za ljekarničku djelatnost utvrđeni su novi dijagnostičko-terapijski postupci kojima su utvrđene cijene usluga izdavanja lijekova na recept koje su do sada bile utvrđene Odlukom o utvrđivanju Popisa dijagnostičkih i terapijskih postupaka u zdravstvenim djelatnostima – vremenski i kadrovski normativi.

Nadalje, u skladu s prijedlogom Hrvatskog zavoda za hitnu medicinu predlaže se izmijeniti tablicu dijagnostičko-terapijskih postupaka u djelatnosti hitne medicine koji su utvrđeni radi praćenja rada zavoda za hitnu medicinu.

U specijalističko-konzilijarnoj zdravstvenoj zaštiti, nakon utvrđivanja popisa dijagnostičko-terapijskih postupaka (DTP) kojima je utvrđeno plaćanje svih usluga na razini specijalističko-konzilijarne zdravstvene zaštite, u cilju povećanja kvalitete i učinkovitosti ovog modela redovito se provodi revizija i ažuriranje podataka vezanih uz utvrđeni popis DTP-a. Ovom izmjenom u Tablici 2.2. uvedeni su novi DTP-i, pojedini već postojeći su brisani ili su izmijenjeni.

Nadalje izmijenjena je i Tablica 3.1 koja se odnosi na dijagnostičko-terapijske skupine i to na način da su izmijenjene cijene pojedinih dijagnostičko-terapijskih skupina. Osim rečenih izmjena cijena dodan je i „*trim dan*“, odnosno zadnji dan liječenja primjenom dijagnostičko-terapijske skupine nakon kojeg se, ako je nastavak liječenja osigurane osobe nakon toga dana medicinski opravdan, provodi dodatno plaćanje osnovom cijene utvrđene za produženo liječenje.

Isto tako izmijenjena je i Tablica 3.3. *Dan bolničkog liječenja* na način da su dodani novi DBL-ovi kao i izmijenjeni neki postojeći. Ističemo da su novi DBL-ovi pod nazivom „Produženo liječenje“ uvedeni u skladu s Nacrtom prijedloga izmjena i dopuna Mreže javne zdravstvene službe kojom su bolničkim zdravstvenim ustanovama utvrđene postelje za produženo liječenje.